CELEX: 22013D0449
Language: et
Date: 2013-08-07 00:00:00
Title: 2013/449/EL: Ida- ja Lõuna-Aafrika riikide ning ELi vahelise tollikoostöö komitee otsus nr 1/2013, 7. august 2013 , millega kehtestatakse erand päritolureeglitest, mis on sätestatud ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistiku loomiseks sõlmitud vahelepingu protokollis nr 1, et võtta arvesse Mauritiuse eriolukorda seoses konserveeritud vööttuuniga

7.9.2013   
            
            
               ET
            
            
               Euroopa Liidu Teataja
            
            
               L 240/36
            
         IDA- JALÕUNA-AAFRIKA RIIKIDE NING ELI VAHELISE TOLLIKOOSTÖÖ KOMITEE OTSUS nr 1/2013,
   7. august 2013,
   millega kehtestatakse erand päritolureeglitest, mis on sätestatud ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistiku loomiseks sõlmitud vahelepingu protokollis nr 1, et võtta arvesse Mauritiuse eriolukorda seoses konserveeritud vööttuuniga
   (2013/449/EL)
   TOLLIKOOSTÖÖ KOMITEE,
   võttes arvesse vahelepingut, millega luuakse ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistik, eriti selle protokolli nr 1 artikli 41 lõiget 4,
   ning arvestades järgmist:
   
               (1)
            
            
               Vahelepingut, millega luuakse ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistik (1) (edaspidi „vaheleping”), kohaldatakse ajutiselt alates 14. maist 2012 Euroopa Liidu ja Madagaskari Vabariigi, Mauritiuse Vabariigi, Seišelli Vabariigi ja Zimbabwe Vabariigi vahel.
            
         
               (2)
            
            
               Vahelepingu protokoll nr 1, milles käsitletakse mõistet „päritolustaatusega tooted” ja halduskoostöö meetodeid, sisaldab Ida- ja Lõuna-Aafrika riikidest pärit toodete ELi importimise suhtes kohaldatavaid päritolureegleid.
            
         
               (3)
            
            
               Vahelepingu protokolli nr 1 artikli 42 lõike 1 kohaselt lubatakse erandeid kõnealustest päritolureeglitest juhul, kui olemasolevate majandusharude areng seda nõuab.
            
         
               (4)
            
            
               Kui eranditaotlus käsitleb saareriiki, vaadatakse artikli 42 lõike 5 kohaselt taotlus läbi heasoovlikult ning võetakse eelkõige arvesse tehtava otsuse majanduslikku ja sotsiaalset mõju, eriti tööhõivele, ning seda, kas saareriigi eriolukorda ja raskusi silmas pidades on vaja erandit kohaldada teataval perioodil.
            
         
               (5)
            
            
               Ida- ja Lõuna-Aafrika riikide ning ELi vaheline tollikoostöö komitee kehtestas 29. novembril kooskõlas vahelepingu protokolli nr 1 artikli 42 lõikega 8 automaatse erandi (2) soodustatud Ida- ja Lõuna-Aafrika riikidele (Mauritius, Seišellid ja Madagaskar) 8 000 tonnile konserveeritud tuunile ja 2 000 tonnile tuuni seljafileele.
            
         
               (6)
            
            
               Lisaks eespool osutatud automaatsele erandile on Mauritius taotlenud kooskõlas vahelepingu protokolli nr 1 artikli 42 lõikega 1 erandit liikidest Katsuwonus pelamis (vööttuun), Thunnus alalunga (pikkuim-tuun), Thunnus albacares (kulduim-tuun) ja Thunnus obesus (suursilm-tuun) toodetud 6 000 tonnile konserveeritud tuunile (CN koodid 1604 14 11, 1604 14 18 ja 1604 20 70), mis on imporditud liitu 1. aprill 2013 kuni 31. detsember 2013.
            
         
               (7)
            
            
               Vahelepingu raames püütava päritolustaatusega tuuni puhul sõltuvad Mauritiuse tuunitöötlejad suurel määral ELi seineritest. Viimasel ajal on India ookeani päritolustaatusega vööttuuni (Katsuwonus pelamis) saak vähenenud, mis tekitab uusi probleeme Mauritiuse kalatöötlejatele, kuna nõudlus vööttuunist valmistatud toodete järele ELis kasvab. Erandi kehtestamine seoses kulduim-tuunist (Thunus albacares) valmistatud toodetega ei ole põhjendatud, kuna India ookeanist püütud päritolustaatusega kulduim-tuuni saak on suurenenud. Seetõttu tuleks erand kehtestada üksnes vööttuuni osas.
            
         
               (8)
            
            
               Tuunikalakonservide eksport Mauritiuselt liitu on viimase viie aasta jooksul pidevalt suurenenud.
            
         
               (9)
            
            
               Mauritius saab kasu kõigile soodustatud Ida- ja Lõuna-Aafrika riikidele (Mauritius, Seišellid ja Madagaskar) kehtestatud automaatse erandiga ette nähtud üldkvoodist. Kui muud Ida- ja Lõuna-Aafrika soodustatud riigid kasutavad kvooti osaliselt, võib Mauritius saada kasu ka kõnealuste riikide poolt kasutamata koguste iga-aastasest võimalikust ümberjaotamisest. Võttes arvesse vahelepingu hiljutist ajutist kohaldamist, ei ole siiani olnud võimalik automaatse erandi kasutamise määra nõuetekohaselt jälgida ega seega kontrollida, milliseks kujuneb kasutamata koguste ümberjaotamine Ida- ja Lõuna-Aafrika soodustatud riikide vahel.
            
         
               (10)
            
            
               Vahelepingu protokolli nr 1 artiklite 4 ja 5 kohaselt võib Mauritius hankida värsket päritolustaatusega tuuni väljastpoolt India ookeani.
            
         
               (11)
            
            
               Euroopa Liidu käimasolevad läbirääkimised muude AKV riikidega, kust Mauritius võib päritolustaatusega värsket tuuni oma töötleva tööstuse jaoks hankida, võivad lähitulevikus pakkuda alternatiivseid võimalusi päritolustaatusega tuuni tarnimiseks.
            
         
               (12)
            
            
               Seepärast on asjakohane kehtestada Mauritiusele erand 2 000 tonnile konserveeritud vööttuunile, mis võimaldaks olemasoleval tööstusharul jätkata eksporti liitu.
            
         
               (13)
            
            
               Erandi ajutise kehtestamise aluseks on kasutamata koguste võimalik ümberjagamine Ida- ja Lõuna-Aafrika soodustatud riikide vahel ning vahelepinguga ettenähtud kumulatsioon. Ettevõtjatele õiguskindluse tagamiseks tuleks erandi kohaldamist lubada ühe aasta jooksul, alates 1. aprillist 2013.
            
         
               (14)
            
            
               Selleks, et erandist kasu saada, peaks konserveeritud vööttuuni (CN-koodid 1604 14 11, 1604 14 18 ja 1604 20 70) valmistamisel kasutatav päritolustaatuseta materjal olema HSi rubriiki 0303 kuuluv külmutatud vööttuun (Katsuwonus pelamis).
            
         
               (15)
            
            
               2. juuli 1993. aasta komisjoni määruses (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (3) on sätestatud eeskirjad tariifikvootide haldamise kohta. Selleks et tagada tõhus haldamine Ida- ja Lõuna-Aafrika riikide ametiasutuste, liidu tolliasutuste ja komisjoni tihedas koostöös, tuleks neid eeskirju mutatis mutandis kohaldada nende koguste suhtes, mis käesoleva otsusega kehtestatud erandi alusel imporditakse.
            
         
               (16)
            
            
               Et erandi toimimist saaks tõhusalt kontrollida, peaksid Ida- ja Lõuna-Aafrika riikide ametiasutused komisjonile korrapäraselt edastama nende poolt välja antud liikumissertifikaatide EUR.1 üksikasjad,
            
         ON TEINUD JÄRGMISE OTSUSE:
   Artikkel 1
   Erandina vahelepingu protokollist nr 1 ning kooskõlas kõnealuse protokolli artikli 42 lõigetega 1 ja 5 loetakse HSi rubriiki 0303 kuuluvast päritolustaatuseta vööttuunist (Katsuwonus pelamis) toodetud HSi rubriiki 1604 kuuluv konserveeritud vööttuun pärinevaks Mauritiuselt käesoleva otsuse artiklites 2–5 sätestatud tingimustel.
   Artikkel 2
   Artikliga 1 ette nähtud erandit kohaldatakse ühe aasta jooksul käesoleva otsuse lisas sätestatud toodetele ja kogustele, mis deklareeritakse Mauritiuselt Euroopa Liitu vabasse ringlusse lubamiseks ajavahemikul 1. aprillist 2013 kuni 31. märtsini 2014.
   Artikkel 3
   Lisas sätestatud koguseid hallatakse vastavalt määruse (EMÜ) nr 2454/93 artiklitele 308a, 308b ja 308c.
   Artikkel 4
   Mauritiuse tolliasutused kontrollivad artiklis 1 nimetatud toodete ekspordikoguseid.
   Kõik kõnealuste asutuste poolt artiklis 1 osutatud toodetele välja antud liikumissertifikaadid EUR.1 peavad sisaldama viidet käesolevale otsusele.
   Enne igale kvartalile järgneva kuu lõppu saadavad Mauritiuse tolliasutused komisjonile tollikoostöö komitee sekretariaadi kaudu aruande, kus on toodud kogused, mille kohta on vastavalt käesolevale otsusele eurot. 1 liikumissertifikaadid välja antud, ja nende sertifikaatide seerianumbrid.
   Artikkel 5
   Käesoleva otsuse alusel väljastatud liikumissertifikaatide EUR.1 lahtris 7 peab olema üks järgmistest märgetest:
   
      „Derogation - Decision No 1/2013 of the ESA-EU Customs Cooperation Committee of 7 August 2013”;
   
   
      „Dérogation - Décision no 1/2013 du Comité de Coopération Douanière AfOA-UE du 7 août 2013”.
   
   Artikkel 6
   1.   Mauritius ja Euroopa Liit võtavad vajalikke meetmeid käesoleva otsuse rakendamiseks.
   2.   Kui liit on objektiivse teabe põhjal avastanud eeskirjade eiramise või pettuse või artiklis 4 sätestatud kohustuste korduva täitmata jätmise, võib ta taotleda vahelepingu artikli 22 lõigetes 5 ja 6 ettenähtud menetluse kohaselt artiklis 1 osutatud erandi ajutist peatamist.
   Artikkel 7
   Käesolev otsus jõustub selle vastuvõtmise kuupäeval.
   Käesolevat otsust kohaldatakse alates 1. aprillist 2013.
   
      Brüssel, 7. august 2013
      
         
            Ida- ja Lõuna-Aafrika riikide ning ELi vahelise tollikoostöö komitee nimel
         
         
            kaaseesistujad
         
         Vivianne FOCK TAVE
         Péter KOVÁCS
      
   
   
      (1)  ELT L 111, 24.4.2012, lk 2.
   
      (2)  ELT L 347, 15.12.2012, lk 38.
   
      (3)  EÜT L 253, 11.10.1993, lk 1.
   
      LISA
      
                  Jrk-nr
               
               
                  CN-kood
               
               
                  Kauba kirjeldus
               
               
                  Ajavahemik
               
               
                  Kogused
                  (tonnides)
               
            
                  09.1620
               
               
                  ex 1604 14 11, ex 1604 14 18, ex 1604 20 70
               
               
                  Konserveeritud vööttuun (Katsuwonus pelamis)
                      (1)
                  
               
               
                  1.4.2013–31.3.2014
               
               
                  2 000
               
            
         (1)  Igasuguses pakendis, mille puhul loetakse toodet konserveerituks HSi rubriigi 1604 tähenduses.